**ELVL töö-, sotsiaal ja tervise töörühma koosoleku protokoll**

Aeg: 02.02.2023

Kell 13.00- 15.00

Koht: Microsoft Teams ja Roosikrantsi 12/ ELVL büroo

Osalesid töörühma liikmed: Kurmet Müürsepp, Katre Mägi, Marelle Erlenheim, Raimo Saadi, Tõnu Poopuu, Merle Liivak, Tiia Spitsõn, Kersti Suun-Deket, Peeter Sibul, Teresa Sale, Livia Kask, Bärbel Salumäe, Riido Villup, Heiki Hansen.

Puudusid töörühma liikmed: Priit Lomp, Liivi Vares.

Kutsutud osalejad: Jan Trei ELVL tegevdirektor, Mailiis Kaljula ELVL nõunik.

Koosoleku kutse oli saadetud kõigi KOVide sotsiaalvaldkonna esindajatele, koosolekul osales 71.

Koosoleku juhataja, töörühma esimees Kurmet Müürsepp avas ja juhtis koosolekut.

1. Kinnitati töörühma liikmetele kutsega saadetud päevakord.

1. SOM Perede heaolu ja turvaliste suhete osakonna nõunik Ulvi Tüllinen tegi sissejuhatuse teemasse **„Kuidas toetada isakande tegemist ja üksikvanemaga perede toimetulekut“ (ettekanne lisatud).**

**Osalejate kommentaarid ja küsimused**. Ettekande kohaselt peaks KOVi spetsialist hakkama tegemasünnijärgset nõustamist. Ebaselgeks jäi, miks peab seda tegema KOV spetsialist ja kes siis täpsemalt? Leiti, et pereõde või vaimse tervise õde saaks nõustada või ämmaemand. Juhiti tähelepanu sellele, et lahenduste väljatöötamisel tuleks arvestatakse ka seda, et KOVid on erinevad, tugispetsialistide ja teenuste olemasolu on suurlinnades ja ääremaadel väga erinevad. Ettekande kohaselt soovitakse suvel 4 KOViga, kus isakandeta lapsi on rohkem, piloteerida Riigikantselei avaliku sektori innovatsiooniprogrammis välja töötatud projekti ja sügisel siis otsustada, kuidas see töötab. Täna ei ole piloodis osalevad KOVid veel välja valitud. Projekti väljatöötamisel osales esialgu ka ühe KOVi spetsialist, aga seoses suure töökoormusega, ei olnud tal võimalik täies mahus osaleda.

1. Rahandusministeeriumi kohalike omavalitsuste finantsjuhtimise osakonna projektijuht Karl Annus tutvustas **minuomavalitsus.ee sotsiaalvaldkonna näitajaid** vt link[**https://minuomavalitsus.fin.ee/et/kov/kov-detail**](https://minuomavalitsus.fin.ee/et/kov/kov-detail) **.**

**Osalejate kommentaarid ja küsimused.** On väga palju näitajaid, mida hinnatakse. Märkima peab, et kõik andmed ei ole ju tegelikult objektiivsed, sest ei põhine statistikal vaid hinnangul, sh riik annab lõpliku hinnangu, kas KOVide poolt esitatud andmed täidavad kriteeriumi. On ka küsitavaid näitajaid nt eakate toetatud elamise teenus, mida ametlikult ei ole, aga KOVid võivad oma vabal tahtel osutada ja mida riik hindab läbi minuomavalitsus.ee keskkonna. Riik hindab, kas on olemas mõni vabatahtlik teenus, aga ei hinnata ju kõigi lisa- või vabatahtlike tegevuste olemasolu.

Tekkis küsimus, miks üldse hinnatakse seda, mis ei ole KOVi kohustuslik teenus? Näiteks ei ole kohustuslik, et iga KOV koostaks terviseprofiili. Sama on LasteKS § 17 lg 2, mille kohaselt võib moodustada laste ja perede komisjoni - hinnatakse midagi, mille vajadus on ebaselge. Huvitav on see, et KOVi põhiseaduslikule autonoomsele otsustusõigusele, kuidas teenuseid korraldada, antakse riigi poolt hinnang?

Tekkis küsimus, et kas ja kuidas joobes juhtimise osas KOVid on oma tegevused planeerinud, et näitajat positiivselt mõjutada? Ebaselgeks jäi, millest tõukub vajadus eraldi kehtestada "Kohandatud eluruumi tagamise kord"? Näiteks juhul, kui eluruumi tagamise kord üldisena hõlmab ka kohandatud eluruumide andmist.  Oleks hea näha ka riigi hoonetele, taristule ja teenustele ligipääsetavust nt teatrid, muuseumid.

Keskkond on välja töötatud KOVide ja ELVLi oalemisel, aga on ebaselge, kas see vastab KOVi ootustele. Mis on selle hindamise eesmärk? Kas KOVidel on sellest kasu? Miks ei vea seda platvormi KOVid ise? Ega tegelikult KOVid seda ise pidama ei hakka, sest selleks puudub vajalik ressurss. Aga ilmselt tuleks sellesse ja sinna sisendi andmisesse suhtuda suurema tähelepanuga.

**Ettepanek: liidu juhatus võiks arutada, et kas minuomavalitsus.ee on veel see asi, kus omavalitsused tahavad ennast koos riigiga kuvada?**

1. SOMHoolekande ja sotsiaalse kaasatuse osakonna nõunik Lili Tiri tutvustas „**Ligipääsetavuse tulu-kulu analüüsi“.**

**Osalejate kommentaarid ja küsimused.** Juhiti tähelepanu sellele, et kasutusluba antakse vastavalt seadusele ja ka planeeringud käivad seaduse aluse. Avaldati arvamust, et on absurdne arvata, et sotsiaaltransport peab tagama avalikele teenustele ligipääsetavuse ja tööle jõudmise. Küsimusi tekitas näitaja „töölesõidu toetus“, mida enam ei makstagi (*Seoses tööhõiveprogrammi „Tööturuteenuste osutamine töövõimereformi sihtrühmale“ muudatusega lõpetatakse alates 01.01.2023 uute töölesõidu toetuse avalduste vastuvõtmine ning uusi toetusi enam ei määrata. Kui teil on kehtiv otsus töölesõidu toetuse saamiseks, siis need väljamaksed toimuvad tavapäraselt, kuid mitte kauem kui 31.12.2023. Kui te töötate ja vajate vähenenud töövõime tõttu tuge töötamise jätkamiseks, võtke palun ühendust sobiva töötukassa esindusega.).*

Toodi välja, et teenusvajaduse hinnangus ei saa lähtuda ainult rahvastiku vanuselise vaate prognoosist, sest rahvastik küll vananeb, aga vanemaealisteks saavad inimesed, kes oskavad e-teenuseid kasutada. Abivahendid, mida saab kasutada iseseisvaks toimetulekuks, arenevad jne. Leiti, et ka psühho-sotsiaalsed tegurid võivad mõjutada teenuste vajaduse mahu suurenemist - ootus heaolule, ootus ühiskonna toele, tarbimismugavused ja -trendid jne. Olukorda mõjutab ka see, et praegu on palju kaugtöö võimalusi, alati ei pea enam otseses mõttes tööl käima, piisab ka kodus töötamisest. Tähelepanu äratas, et väikesaared on ühed kõige ligipääsetavamad? Kas sellepärast, et seal on avalikke hooneid või teenuseid suhteliselt vähem?

Kas ligipääsetavuse osas on võimalik saada võrdlus riigile kuuluvate avalike hoonetega (muuseumid, teatrid jne)? Praegu mitte, sest ligipääsetavuse mõõdik on üles ehitatud KOVi teenuste mõõtmisele. Riigi teenuste kättesaadavuse mõõtmine hetkel puudub. Tallinna Ligipääsetavuse Infosüsteemile LIPS on ligipääs ka teistel KOVidel ja nad võiksid sinna oma andmeid ligipääsetavuse kohta sisestada. Kodude kohandamiseks on tulemas meede. KOVi jaoks on oluline ressursi puudus, et parandada ligipääsetavust. Vastuseta jäi, kas on olnud arutluse all, et ligipääsetavuse teema riigis antakse MKM-ile, miks see on jätkuvalt SOMis, ebaloogiline.

1. **KOVide tagasiside kohtumistelt SKA-ga üldhooldusreformi teemal.**

Tõenäoliselt on ka SKA-le kõik see reformi rakendamine raske ja keeruline. Küllap on siin oma osa Euroopa Komisjoni nõuetel. Kahjuks kommunikeerib riik ainult, et 1. juulist saavad kõik pensioni eest hooldekodusse. Aeg jookseb, kuid KOV-d ei ole valmis. Vajame SKA poolset  juhendamist.

Jätkuvalt on puudu hoolekandeasutuste personalist, see tähendab, et ikka kvaliteet kannatab. Pole ka näha, et hooldustöötajaid tuleks juurde kuskilt.

Täna ei ole rääkimisest enam kasu, KOVidel tuleb võtta ultimatiivne positsioon: kuna eeltöö on tegemata, siis rakendamine 1.07.-st on ebareaalne ja tuleb panna uus tähtaeg. Seega oleks vaja muuta seadust. Sh näidata riigi tehtava eeltöö konkreetne tähtaeg, millest kindla perioodi pärast toimub rakendamine. Lisaks seda, et SKA täidaks lubaduse, et STAR andmed hooldekodus viibivate inimeste kohta oleksid korras. Paika tuleb panna teenuse hinnad, sest selle alusel hakkavad KOVid oma osalust maksma. Vaja on hindamisvahendit. Hindamisvahendit lubatakse riigi poolt heal juhul 24. aasta teises pooles. Vajalikud on nõuded teenuseosutajale.

Vajalik on kahe hooldusraskusastme selge kirjeldus, see on senini ebaselge. Ehk võiks lähtuda sellest, et voodikeskne on raske ja mittevoodikeskne on kergem ja sinna juurde dementsus jms vastavalt juhtumile. Tegelikult on ka mittevoodikeskne dementne väga raske. Kuna praegu ühised hindamisvahendid puuduvad, siis iga KOV ja spetsialist võib hinnata erinevalt.

Kuid tegelikult võib KOVi jaoks anda tagasilöögi see, kui SKA töötabki hindamisjuhised välja, sest võib juhtuda, et KOVid hindavad ennast lolliks. Ehk saab seda teha lihtsamalt.

Küsimusi tekitab seegi, miks üldse hinnata juba hooldekodus olevaid inimesi? Hooldekodusse minekul on juba hinnatud ja tegelikult peaks teostatama uus hindamine kord aastas või siis, kui isiku hooldusvajadus on järsult muutnud. Sest ilmselt nad on vajanud teenust,  hooldekodusse ei minda põhjuseta või kergekäeliselt. Osad KOVid on otsustanud, et reeglina ei hindagi neid, kes on juba hooldekodus - neil on olemas hooldusplaanid ja hindamisel saab seda võtta aluseks. Küsimus on, kas need plaanid on piisavalt kvaliteetsed.

Kuid samas on KOVi otsuse tegemisel aluseks teenusvajaduse hindamine, lisaks on kaks raskusastet, mis vaja tuvastada. Ja võib tulla ka olukordi, kus teenus pole põhjendatud. SKA kinnitab, et siis KOV maksma ei pea. Kuidas seda hindamata tõestada? Oluline ei ole mitte hindamine iseenesest, vaid hindamine on aluseks KOVi otsusele.

Karta on, et kui KOV hooldusvajadust ei hinda, siis võib teenuse osutaja öelda, et kõik on raske vajadusega ja makstaksegi üle ja riik viitab, et KOVid ise on tekitanud rahapuuduse oma tegematusega.

Täna on selge see, et kohti on vähem kui vajadus. On kuulda, et mõnes piirkonnas juba plaanitakse uusi hooldekodusid rajada, aga mitte üle Eesti. Mitu teenuseosutajat on andnud teada, et järjekorrad on hüppeliselt kasvanud ja vähemalt 1 hooldekodu ütles juba, et pani järjekorda võtmise lukku. Investeeringute vajadus on alahinnatud. Kohtade olemasolu ei jaksa KOVid tagada, see oli algusest peale risk, mida riik arvas, et turg ise ära reguleerib. Kui kohta ei ole, siis ei ole. Väga suur häda on ka psüühiliselt ebastabiilse ööpäevaringse erihoolekandeteenuse riigieelarveväliste kohtadega, sest riigi rahastatavatele on aastatepikkused järjekorrad.

Keeruliseks probleemiks on ka hangete korraldamine, mille kohta ei ole seni selgust saanud. Kas ja millal peaks KOV hanke läbi viima. Võib öelda, et hange vähendab huvide konflikti teket ja hankega võib saada ka paremaid hindu, ühesugused teenustasemed, ühesugused lepinguvormid jms. Võib olla teenuse tagamiskindluse hange. Aga on ka võimalus leppida lihtsalt teenuse osutajaga kokku arvete ja aruannete esitamise kord. Äkki hangetega kujuneb see, et kohti hakatakse üle ostma.

Kohati ei ole veel selgust mõistetes. Millise perioodi tegelikest kuludest hooldekodud hinna kujundamisel lähtuvad. Näiteks ei ole veel selge, mis on tegelik kulu, see on juba tehtud kulu.

Kui nõuda tähtaja edasi lükkamist, siis on vaja taotleda seaduse muutmist, aga siin taga on poliitilised kokkulepped ja lubadused. Praegu on ka valitsuse vahetus. Ilmselt ei ole mõtetki poliitikutega sellel teemal rääkida. Kõige õigem oleks suunata küsimused avalikkusele, meediale.

On karta, et kordub see, mis oli asenduskodu reformiga, kui ülesanne anti üle ja lubati, et antakse ka raha, aga tegelikult seda raha ei tulnud, sest hinnad anti vabaks ja need tõusid oluliselt. Kui raha ei ole piisavalt, siis on varsti kõik KOVid pankrotis. Arvestama peab ka Ukraina pagulastega, kes suurendavad nõudlust teenusele.

Märtsis lubatakse määrust, aga see peaks juba praegu olema tehtud. Erinevaid lubadused, mida SKA on andnud, ei ole täidetud nt STARi andmed ei ole korrastatud.

Ebaselged on andmekaitse nõuded. Selle kohta annavad SKA ja SOM vastuolulisi selgitusi.

Kokkuvõttes ei jää muud üle, kui vaadata, riskida ja katsetada. Küsimusi rohkem, kui vastuseid.

Tegelikult ei ole kusagil kirjas, et enne 1.juulit peab kõik inimesed ära hindama ja otsused tegema. Seaduse kohaselt peavad ka teenuse osutajad oma hinnad avalikustama 1.juuliks, nüüd on ka KKKs öeldud, et soovituslikult tuleks teha hindamised 1.juuliks, ei ole öeldud, et on kohustus.

Kaalume välja, mis on hetkel KOVi jaoks kõige olulisem, mida on SKAlt või SOMilt vaja. Raha ei ole lootust juurde saada, aga sellest peab kindlasti rääkima. Neist KKKdest ei ole suurt kasu. Tegelik analüüs, mida see reform maksma läheb, ei ole tehtud ja see on kõige suurem probleem. Täna ei tea veel ei riik ega KOVid, kui palju inimesi on igal KOVil teenusel, kui palju neid tuleb juurde, milline on nende inimeste maksevõime ja milliseks tõusevad teenuse hinnad. Kokkuvõttes ei tohi KOV jääda peksualuseks.

**Nõuame:**

1) Hindamisinstrumenti

2) Hoolduskoormuste kirjeldust

3) STAR andmete korrastamist

4) Tulu-kulu analüüsi 2023.a sügisel

KOVid võiksid anda oma andmed, mida praegu makstakse üldhooldusteenuse korraldamisel.

**Otsus:**

1. **ELVLil esitada SOM kantslerile ja asekantslerile, SKA peadirektorile kutse kohtumiseks, et arutada, kuidas minna hoolekandereformiga edasi nii, et kõik vajalik saaks tehtud ja KOVid ka ellu jääksid.**  Kutses tuua lühidalt välja kõige kriitilisemad probleemid.
2. Anda järgmise nädala volikogus lühike ülevaade, millises olukorras on KOVid reformi rakendamisega.
3. **Info.**
4. Justiitsministeerium on välja töötanud alates 01. veebruarist täidetavad uued eestkostja aruande vormid, mis on eraldi täiskasvanutele ja lastele.
5. Järgmine TST koosolek on 02.03. 2923.

Protokolli koostas

Mailiis Kaljula

TST töörühma koordinaator

ELVL nõunik